b'\n_START_ARTICLE_\nMaksim Litvinov\n_START_PARAGRAPH_\nMaksim Maksimovit\xc5\xa1 Litvinov (synty\xc3\xa4\xc3\xa4n Meir Henoch Mojszewicz Wallach-Finkelstein) (ven. \xd0\x9c\xd0\xb0\xd0\xba\xd1\x81\xd0\xb8\xd0\xbc \xd0\x9c\xd0\xb0\xd0\xba\xd1\x81\xd0\xb8\xd0\xbc\xd0\xbe\xd0\xb2\xd0\xb8\xd1\x87 \xd0\x9b\xd0\xb8\xd1\x82\xd0\xb2\xd0\xb8\xd0\xbd\xd0\xbe\xd0\xb2, 17. hein\xc3\xa4kuuta (J: 5. hein\xc3\xa4kuuta) 1876 \xe2\x80\x93 31. joulukuuta 1951) oli neuvostoliittolainen valtiomies ja diplomaatti, joka toimi Neuvostoliiton ulkoministerin\xc3\xa4 vuosina 1930\xe2\x80\x931939. H\xc3\xa4net muistetaan pyrkimyksist\xc3\xa4\xc3\xa4n kollektiivisen turvallisuuden rakentamiseen Euroopassa valtioiden v\xc3\xa4lisill\xc3\xa4 sopimuksilla._NEWLINE_Varakkaaseen puolanjuutalaiseen pankkiiri perheeseen Bia\xc5\x82ystokissa syntynyt Meir Henoch Mojszewicz Wallach-Finkelstein lopetti koulun 17-vuotiaana ja liittyi Ven\xc3\xa4j\xc3\xa4n armeijaan. L\xc3\xa4hdetty\xc3\xa4\xc3\xa4n armeijasta h\xc3\xa4n liittyi laittomaan Ven\xc3\xa4j\xc3\xa4n sosiaalidemokraattiseen ty\xc3\xb6v\xc3\xa4enpuolueeseen (RSDRP), vuonna 1898 mutta joutui pian Ohranan vangitsemaksi. Samaan aikaan h\xc3\xa4n muutti nimens\xc3\xa4 Maksim Litvinoviksi.  _NEWLINE_Litvinov pakeni Sveitsiin vuonna 1902 ja ryhtyi puolueen sanomalehden Iskran toimittajaksi. Litvinov palasi Ven\xc3\xa4j\xc3\xa4lle 1903 ja vuoden 1905 vallankumouksen j\xc3\xa4lkeen toimi RSDRP:n ensimm\xc3\xa4isen laillisen sanomalehden, Novaja \xc5\xbdiznin (Uusi el\xc3\xa4m\xc3\xa4) toimittajana. Kun tsaarin hallinto alkoi vangita bol\xc5\xa1evikkeja vuonna 1906, Litvinov j\xc3\xa4tti maansa ja vietti seuraavat kymmenen vuotta asuen Lontoossa, jossa h\xc3\xa4n aktiivisesti toimi kansainv\xc3\xa4lisess\xc3\xa4 sosialistij\xc3\xa4rjest\xc3\xb6ss\xc3\xa4._NEWLINE_Lokakuun vallankumouksen j\xc3\xa4lkeen Vladimir Lenin valitsi Litvinovin Neuvostoliiton hallituksen edustajaksi Britanniaan. Kuitenkin vuonna 1918 Britannian hallitus vangitsi Litvinovin ja h\xc3\xa4nt\xc3\xa4 pidettiin vankina siihen asti kun vankien vaihtokaupassa h\xc3\xa4net vaihdettiin Bruce Lockhartiin, brittil\xc3\xa4iseen diplomaattiin, joka oli ollut vangittuna Ven\xc3\xa4j\xc3\xa4ll\xc3\xa4. Litvinov toimi Neuvostoliiton hallituksen virallisena l\xc3\xa4hettil\xc3\xa4\xc3\xa4n\xc3\xa4. H\xc3\xa4nen toimintansa vaikutuksesta Britannia suostui lopettamaan Neuvostoliiton taloudellisen saarron. Litvinov neuvotteli my\xc3\xb6s muutamia kauppasopimuksia Euroopan maiden kanssa._NEWLINE_Vuonna 1929 Litvinovin johdolla allekirjoitettiin Litvinovin p\xc3\xb6yt\xc3\xa4kirjana tunnettu sodan kielt\xc3\xa4v\xc3\xa4 sopimus Neuvostoliiton ja sen useiden l\xc3\xa4ntisten naapurimaiden v\xc3\xa4lill\xc3\xa4. Asiakirja oli tarkoitettu Kellogg-Briand-sopimusta t\xc3\xa4ydent\xc3\xa4v\xc3\xa4ksi lis\xc3\xa4p\xc3\xb6yt\xc3\xa4kirjaksi, jolla sopimuksen sis\xc3\xa4lt\xc3\xb6 saataisiin v\xc3\xa4litt\xc3\xb6m\xc3\xa4sti voimaan Neuvostoliiton ja sen naapurien v\xc3\xa4lill\xc3\xa4. Romania, Puola, Latvia ja Viro allekirjoittivat sopimuksen helmikuussa 1929, mutta Suomi ei._NEWLINE_Josif Stalin nimitti Litvinovin Neuvostoliiton ulkoasiain komissaariksi eli ulkoministeriksi vuonna 1930. Toiminnassaan Litvinov tavoitteli yhteist\xc3\xa4 kansainv\xc3\xa4list\xc3\xa4 turvallisuusratkaisua natsi-Saksan nousun vastavoimaksi. T\xc3\xa4ss\xc3\xa4 h\xc3\xa4n kuitenkin ep\xc3\xa4onnistui Ranskan ja Britannian vastahakoisuuden vuoksi. H\xc3\xa4n toimi menestyksekk\xc3\xa4\xc3\xa4sti saaden Yhdysvaltain tunnustamaan Neuvostoliiton hallituksen vuonna 1933._NEWLINE_Stalin teki kuitenkin t\xc3\xa4ysk\xc3\xa4\xc3\xa4nn\xc3\xb6ksen Neuvostoliiton ulkopolitiikassa vuonna 1939. H\xc3\xa4n erotti Litvinovin ja korvasi h\xc3\xa4net Vjat\xc5\xa1eslav Molotovilla juuri ennen kuin solmi Saksan kanssa Molotov\xe2\x80\x93Ribbentrop-sopimuksen. Saksan hy\xc3\xb6k\xc3\xa4tty\xc3\xa4 Neuvostoliittoon Litvinov palasi takaisin ulkoministeri\xc3\xb6n palvelukseen. H\xc3\xa4n toimi suurl\xc3\xa4hettil\xc3\xa4\xc3\xa4n\xc3\xa4 Yhdysvalloissa vuosina 1941\xe2\x80\x931943. Maksim Litvinov kuoli vuonna 1951 Moskovassa'